
LECTORIBUS 

s. 


Cum  ad  accipiendos  summos  in  quavis  arte  honores  superatis 
axaminibus  specimen  quoque  doctrinae  divulgari  atque  una  cum 
thesibus  publice  defeudi  et  leges  poscant,  et  mos  antiquus,  ante- 
hac iam  quaesitam  inveni  materiam  libelli  conscribendi  haud  in— 
iucundam.  Placuit  tamen  Ncis&e  Dri,  Prof,,  Decano  huius  anni 
Spectatissimo,  illam  rem,  quam  nunc  videtis  propositam,  in  dis- 
sertatione mea  tractari.  Iluic  igitur  viro  Doctissimo,  cuius  paterno 
fere  erga  me  animo,  cuius  egregia  per  quinquennium  institutione 
eo  usque  perductus  sum_,  ut  ab  ipso  accipere  brevi  tempore  pos- 
sim Doctoratus  honorem,  hoc  qualecunque  opusculum  acceptum 
refero;  cum  multis  antea  in  me  collatis  beneficiis  hoc  voluerit 
addere,  ut  consilio  non  minus  quam  subsidiis  elaborantem  ad- 
juvaret. — Praeterea  et  Albers  Dri.  Prof.,  praeceptori  doctissimo, 
viro  et  suppeditatis  libris  et  usu  quotidiano  consilioque  summopere 


de  me  merito,  dedicatum  esse  velim  lioc  specimen  ut  gratissimi 
animi  signum. 

Monendum  erit  postremo,  ne  hi  duo  viri  summi  aliique 
nostrae  artis  periti  summa  omnia  quaerant  in  tironis  opusculo: 
rogandumque  est,  ut  voluntatem  pro  factis  accipiant.  Methodum 
quidem,  qua  in  componendis  variorum  medicorum  opinionibus 
atque  observationibus  usus  sim,  spero  fore  ut  non  plane  in- 
veniant spernendam. 


INTRODUCTIO. 


-Mollities  canalis  intestinalis  inter  illos  referenda  est  morbos,  qui  nostris 
demum  temporibus  observati  et  a viris  doctis  investigati  suntj  et  id  qui- 
dem eam  ob  causam,  quia  aut  recentiore  tempore  cum  aliis  morbis  orta 
est,  (uti  Sydenhamus  ponit,  certis  annorum  orbibus  mutationes  effici  in 
constitutione,  quae  dicitur  morbida,  ita  ut  nonnulli  morbi  evanescant,  alii 
in  evanescentium  locum  succedant),  aut  quia  propter  imperfectam  observatio- 
nem vel  deficientem  occasionem  maiorum  nostrorum  oculis  se  subducebat. 

Constat  ceterum  inter  omnes,  quantopere  neglectus  olim  sit  canalis 
intestinalis  in  cadaveribns  secandis:  et  quam  imperfecta  antiquorum  cognitio 
de  conditione  liuius  organi  morbosa  necessario  fuerit,  ex  eo  apparet,  quod 
glandulae  in  eo  occurrentes  degenerae  ante  aliquot  decennia  variolae  verae, 
pustulae  scabiosae,  aplithae  et  talia  a medicis  putabantur  °).  Hunc  mor- 
bum tamdiu  negligi  potuisse  haud  mirum  videbitur,  si  in  animum  revocas, 
quam  rarae  et  quot  negligentes  olim  mortuorum  infantum  fiebant  sectiones, 
si  impedimenta  consideras,  quae  antea  segiper  eas  prohibebant,  et  nostris 
demum  diebus  quadam  ex  parte  sunt  remota. 

Utcunque  se  res  habeat,  hoc  certum  est,  perforationem  ventriculi 
lanquam  supremum  mollitiei  gradum  ab  Huntero  primum  accuratius  esse 
descriptam.  Postea  Allan  Burns  quoque,  Adams,  et  Wilson  Philippus 
eara  observabant.  Notandum  autem  hic  est,  illam  mollitiem  ab  his  om- 
nibus, ne  Huntero  quidem  excepto,  non  morbi  cuiusdam  in  vita  effectum, 
sed  digestionem  spontaneam  post  mortem  esse  creditam. 

*)  J.  Fr.  Herm.  Albers  gescliichtliche  Bemerkungen  zur  Erforschung  der  Darm- 
gc-iclrvviire.  Leipzig  1831. 

Treviranus  ia  Germania  primus  Anglorum  opinioni  assentiens  uberius 
eam  exposuit.  Dicit  enim:  succus  gastricus  per  vim  post  morterri  quoque 
durantem  in  locis,  ubi  collectus  est,  ventriculum  mortuorum  ipsum  non- 
n unquam  afficit,  et  praeter  perforatos  ventriculi  parietes  etiam  intestina 
adiacentia.  Addit  quoque,  in  inferiorum  classium  animalibus  per  spiritum 
vini  aliquamdiu  servatis  ventriculum  a se  inventum  esse  dissolutum,  si- 
cuti  et  partes  proxime  adiacentes,  ceteris  tamen  omnibus  integris. 

Chaussier  quoque  et  Laisnius  causam  huius  morbi  putant  esse  di- 
gestionem spontaneam  post  mortem,  simul  autem  mentionem  faciunt  acidi 
cuiusdam  in  canalem  intestinalem  agentis. 

J liger  autem  in  morbum,  qui  in  vita  praecedit  canalis  intestinalis 
mollitiem,  primus  virorum  doctorum  animos  convertit,  et  primus  causas 
huius  mali  proximas  investigavit. 

His  ad  introducendum  praemissis  observationes  nonnullas  nunc  ad- 
dam partim  desumtas  e clinico  nostro  medico,  partim  autem  ex  diversorum 
virorum  doctorum  libris  depromtas. 

Quum  pauci  tantum  casus  divulgati  sint,  ubi  sola  intestina  erant 
affecta,  primo  loco  ponentur  illi  casus,  ubi  ventriculus  et  intestina,  se- 
cundo, ubi  intestina  sola,  postremo,  ubi  ventriculus  tantum  mollitie  af- 
fecta sunt.  Ex  quibus  compositis  atque  inter  se  collatis  materia  com- 
paretur ad  diagnosin,  quoad  fieri  poterit,  accuratissime  proponendam. 


3.  Observationes  casuum,  ubi  ventriculus  simul  et  intestina 

erant  affecta. 

Observatio  prima  *). 

Puella  decem  dierum  valida,  rubrum  colorem  prae  se  ferens,  indurata 
tela  extremitatum  cellulosa  laborabat.  Oedema  quidem  sensim  sensimque 
evanuit;  verum  sequebantur  vomitus  copiosumque  alvi  profluvium.  In 


*)  Meissneds  Kindcrkranklieitcn  1829.  pag.  234. 


linguae  marginibus  indicia  diphthcrilidis  apparebant.  Diphtlieritis  post 
paucos  dies  evanuerat,  alvi  autem  profluvium  perdurabat,  fluidumque 
eliciebatur  subflavum  atque  spumosum ; infans  pallescebat  et  macrescebat. 
Brevi  autem  macies  celeriter  progrediebatur,  culisque  pallor  tantus  appa- 
rebat, quantus  in  chlorosi;  febris  nulla,  vox  debilis,  culis  saepe,  imprimis 
extremitatum,  glaciei  frigus  prae  se  ferebat-  Symptomatum  omnium  vehe- 
mentia brevi  crescebat,  alvi  profluvium  magis  magisque  immodicum,  vo- 
mitus perdurabat;  infans,  cuius  vires  magis  magisque  evanescebant,  eiecta 
per  vomitum  magna  materiae  subflavae  viridisque  copia  morti  succubuit. 

Sectio  cadaveris.  Pallor  cutis  universus,  lividae  quaedam  sugillationes 
in  dorso  et  natibus.  In  linguae  radice  suffusio  sanguinis  apparebat  ex 
rubro  livida,  magnitudinem  adaequans  numi  duorum  grossorum.  Totus 
oesophagus  pallidus;  pallidus  quoque  ventriculus,  in  quo  tamen  praeterea 
apparebant  iuxta  pylorum  quatuor  excoriaiiones,  ^tres  lineas  longae,  ad- 
modum superficiales,  neque  minus  pallidae.  Membrana  quoque  intesti- 
norum tenuium  mucosa  magnum  per  lotam  longitudinem  ostendebat  pal- 
lorem, simul  autem  tam  mollis  erat,  ut  perfacile  eam,  pultis  instar, 
posses  abradere. 

In  intestini  ilei  exitu  ad  intestinum  coccum  verso  glandulae  aeque 
pallidae  apparebant;  praeterea  nonnulli  observabantur  loci  vibicibus  ru- 
bris, marmoris  instar,  distincti,  albisque  circumscripti  marginibus.  Hepar 
amplificatum  impletumque  sanguine,  vesica  fellea  per  magnam  bilis  pra- 
sini copiam  valde  extensa,  pulmones  sanguine  impleti,  apertura  cordis 
foetalis  aboluerat,  vasa  cerebri  multo  sanguine  repleta. 

Observatio  secunda  *). 

Puella  quatuor  hebdomadum,  in  hospitio  infantum  expositorum  nata 
atque  nutrita,  pallida,  macilenta,  misera,  saepe  vomitu  laborabat,  non- 
nunquam  alvi  profluvio  subviridi,  quod  post  tres  vel  quatuor  dies  sponte 
cessabat.  Infans  macie  erat  corrupta,  pallida,  admodum  tranquilla;  culis 
alba  et  nitida  et  in  diversis  corporis  locis  venae  minores  lividae  per 


*)  Meissncr  ibici. 

superficiem  perlucebant.  Febris  nulla,  respiratio  libera,  infans  parum 
eiulabat.  Nullum  aliud  observabatur  symptoma.  Hic  status  postquam 
bebdomadem  duraverat,  infans  moriebatur. 

Sectio  cadaveris.  Abdomen  per  inflationes  valde  inveniebatur  tume- 
factum. Intestina  admodum  tenuia  atque  pellucida,  ita  ut  per  parietes 
contenta  cernerentur.  Ventriculus,  intestina  tenuia  et  crassa  veram  osten- 
debant chlorosis  pallorem;  tunica  mucosa  ita  erat  emollita,  ut  puls  po- 
tius, quam  membrana  videretur.  Hepar,  splen,  pulmones,  cor,  cerebrum 
prorsus  sana  erant  et  exsanguia. 

Observatio  tertia  *). 

Puer  decimum  tertium  mensem  agens  mortuus  mense  Februario  anni 
1821.  Per  mensem  tantum  uberibus,  simul  autem  et  pulte  nutritus. 
Mense  Aprili  anni  1820  crusta  lactea  alliciebatur:  in  collo  et  cruribus 
magna  apparebat  intertrigo;  vomitus  acidi  levesque  convulsiones.  Mense 
Augusto  tussis  cum  febre,  postea  diarrhoea  sanguinolenta,  crusta  lactea 
tamen  non  evanescente.  Versus  medium  Septembris  eadem  symptomata. 
Mense  Octobri  eruptio  magis  sicca,  tussis  frequentior.  Talia  symptomata 
per  totam  hiemem.  Nocte  diem  Februarii  decimum  quartum  sequente 
vehementer  saepe  dormiens  infans  excitabatur,  respiratio  difficilis,  acce- 
lerata, abdomen  plenum  et  tumidum;  pridie  alvus  non  fuerat  soluta. 
Medicamenta  laxantia  plures  provocabant  alvi  dejectiones,  abdomen  autem 
magis  adeo  tumescebat,  pressus  non  dolebat,  tussis  soluta,  febris  vehemens, 
vomituritio  aderat.  Die  16  abdomen  minus,  semper  tamen  tensum,  tussis 
haud  fortis,  nihil  tamen  ciiciebatur.  Duae  hoc  die  copiosae  et  mucosae 
alvi  eiectiones,  sicuti  et  sequente  die.  Abdomen,  die  17  minus  tensum, 
tactum  tamen  dolebat,  tussis  rarior.  Die  18  respiratio  admodum  angusta, 
tussis  exigua,  verum  sine  eiectione,  interdum  vomituritio.  Nocte  sequente 
infans  inquietus,  respiratio  celeris,  sibilans  et  stertens;  emetici  nullus 
effectus.  Infans  magis  semper  inquietus  erat.  Die  20  idem  status;  de- 
bilitas celeriter  crescebat.  Mors  hora  decima  verpertina. 


*)  Camerer  Nro.  32.  S.  91. 

Sectio  triginta  et  septem  horas  post  mortem.  Rami  bronchiales  mi- 
nores flavum  purulentumque  continebant  mucum;  tunica  eorum  interna, 
sicuti  et  trachea  usque  ad  laryngem  prorsus  inflammatae.  Pericardium 
satis  magnam  continebat  lymphae  copiam.  Superficies  ventriculi  interna 
aequabilem  ostendebat  colorem  e rubro  pallidum;  villosa  turgida  et  emol- 
lita. Intestina  tenuia,  etsi  modice  tantum  per  aerem  distenta,  partim 
tamen  valde  pellucida,  magnam  partem  perpallida;  villosa  eorum  modo 
aperte  morboso  emollita  erat,  et  facile  detrahenda. 


Observatio  quarta 

Puella  octodecim  menses  nata,  per  forcipem  in  asphyxia  utero  extracta, 
optime  tamen  postea  sana  atque  valida;  dysenteria  efficiebatur  tunc  tem- 
poris epidemica.  Febris  admodum  vehemens  initio  apparebat  frequentes- 
que  vomitus  et  vomituritiones ; alvi  evacuationes  parum  sanguinolentae 
non  multae;  dolor  abdominis  et  tenesmus,  ut  videbatur,  modici.  Aegrota 
nihilominus  valde  inquieta,  multum  eiulabat;  facies  modo  rubicunda  modo 
pallida;  manus  interdum  frigidae.  Dato  die  quarta  levi  emetico  vomi- 
turiliones  minuebantur,  Adhibebantur  postea  mucilago,  cui  parum  opii 
addebatur,  volatilia  in  abdomen  linimenta  et  clysma  ex  amylo  et  par- 
vula opii  copia.  Alvi  profluvium  imminutum,  febris  autem  ceteraque 
symptomata  perdurabant;  die  quinta  stupor  et  convulsiones  oculorum 
superveniebant.  Die  sexta  extremitates  subfrigidae ; celeriter  multus  sudor 
apparebat;  evacuationes  sanguinolentae  satis  frequentes.  Die  septima 
universus  status  in  melius  mutari  videbatur,  vivida  facta  puella  nutri- 
menti aliquid  sumebat;  evacuationes  minus  frequentes,  nil  nisi  mucum 
saepe  continebant,  nullo  sanguine  admixto.  Febris  autem  potius  creverat 
et  dormiens  puella  oculos  in  orbitis  circumvolutabat.  Die  octava  clare 
percipiendus  sopor,  ex  quo  aegrota  in  singula  tantum  momenta  expergisci 
videbatur;  eiulabat  plerumque  et  gemebat  aut  prorsus  obstupefacta  iacebat. 
Nunc  convulsiones  quoque  membrorum  apparebant.  Pulsus  acceleratus, 


• . : • • , e . . > ■ > (♦ 


*)  HufelancTs  Journ.  36.  Bd.  2.  St.  pag.  30, 

uno  innumerabilis,  cutis  modo  ardeas  modo  frigida;  vomituritiones  rever- 
tebantur, et  infans,  ut  videbatur,  deglutire  non  poterat;  in  os  nonnun- 
quam  sumebat  aliquid,  quod  tamen  sursum  agebatur  prius  quam  in  oeso- 
phagvm  profundius  potuerit  descendere.  Ineunte  die  nona  moriebatur  puella. 

Abdominis  viscera,  praeter  canalem  intestinalem,  in  statu  erant  nor- 
mali. Glandulae  mesenteriales  paululum  tumefactae,  non  induratae.  In- 
testina quoque  tenuia  prorsus  sana  erant,  excepta  parva  particula  ilei  in- 
flammata supra  ingressum  huius  intestini  in  coecum.  Intestinorum  cras- 
sorum externa  superficies  huc  illuc  in  maculis  maioribus  colorem  osten- 
debat e rubro  lividum;  in  interna  autem  superficie  universa  multae  parvae 
apparebant  maculae  rotundae,  rubescentes  e nigro,  aequali  modo  dispersae, 
magnitudinem  lentis  adaequantes  aut  minores,  quae  formatae  videbantur 
per  subtilissimorum  vasorum  iniectionem,  partim  quoque  per  sanguinem 
extravasatum,  sine  ullo  exulcerationis  vestigio.  Villosa  intestinorum  cras- 
sorum universa  emollita  erat  et  conversa  in  mucum  tenacem,  quem  facile 
poteras  abstergere,  liquescentem  quasi  sub  digitis- 

INiervea  sub  illa  non  mutata  videbatur,  solitumque  ostendebat  niten- 
tem album  colorem.  Huc  illuc  perparvae  in  membranis  intestinalibus 
apparebant  glandulae  tumidae.  Fundus  ventriculi  ad  cardiam  usque- 
aequabiliter  ostendebat  colorem  e rubro  candicantem,  et  tunicae  eius, 
excepto  involucro  peritonaei,  in  gelatinam  erant  emollitae.  In  parva  tamen 
fundi  parte  hoc  quoque  involucrum  tam  molle  erat,  ut  rumperetur  levato 
ventriculo,  qui  mucosum,  acide  olens,  mixturaque  lactis  coagulati  floccis 
liquidum  effundebat.  In  loco  ventriculi  plurimum  emollito  singulae  tu- 
nicae non  amplius  distingui  poterant,  sed  aequabilem,  subrubram,  tur- 
gescentemque  formabant  gelatinam.  Ventriculi  pars  iuxta  dextrum  Car- 
diae latus  sita  sana  erat. 

Observatio  quinta  *). 

Puella,  undeviginti  menses  nata,  mortua  mense  Augusto  anni  lSl  1 . 
Ilaec  infans  a matre  debili  nutrita,  etsi  diarrhoea  nonnunquam  affecta, 


*)  Camerer  Nro.  38.  pag.  101. 


in  universum  tamen  bene  crescebat.  Inde  a vigesimo  tertio  die  Augusti 
appetitu  ciborum  carebat  ct  aestuabat ; frequens  alvi  profluvium  tenue, 
sanguine  saepe  mixtum;  nonnunquuru  vomituritio  et  vomitus  mucosus. 
Nocte  post  vigesimum  quintum  octo  circiter  evacuationes  cum  doloribus. 
Die  vigesimo  sexto  saepius  vomebat,  multumque  clamabat;  manus  saepe 
frigidae,  pulsus  valde  frequens.  Die  vig.  septimo  idem  status;  infans 
millium  dormiebat  et  oculos  saepe  distorquebat.  Die  vig.  octava  febris 
celeriter  crescebat,  extremitates  frigidae;  saepe  frequens  sudor;  diarrhoea 
durabat.  Die  vig.  nona  status  paulo,  ut  videbatur,  melior.  Die  tricesima 
obstupefacta,  convulsionibus- corripiebatur ; facies  rubra,  pulsus  innumera- 
bilis ; cutis  modo  ardens  modo  frigida,  vomituritio  frequens.  Mors  se- 
quente nocte. 

Sectio.  Intestinum  tenue  erat  normale,  excepta  parva  ilei  parte  ante 
ingressum  in  coecum,  quae  inflammata  videbatur.  Intestinum  crassum 
extrinsecus  colorern  ostendebat  e nigro  rubrum,  intrinsecus  autem  multa 
puncta  ex  fusco-rubra;  vera  autem  ulcera  non  inveniebantur.  Villosa  in 
mucum  gelatinosum  erat  soluta,  qui  liquescebat  quasi  sub  digitis.  Fundus 
ventriculi  ad  cardiam  usque  e rubro  candicans  erat;  tunicae  prorsus  emol- 
litae; ventriculus  levando  ruptus  acidum  effundebat  fluidum  cum  lacte 
coagulato.  Membranae  gelatinam  formabant  aequabilem  rubicundam ; 
dextra  ventriculi  pars  sana  erat. 

Obser^v  a t i o s e x t a *). 

B.  R.  puella  Bonnensis  decem  mensium,  mortua  die  decimo  tertio 
Septembris  anni  1829- 

Parentibus  sanis  nata  antea  semper  hilaris  erat  et  bona  utebatur 
valetudine.  Per  aliquot  dies  vehemens  tussis,  respiratio  cita  et  brevis, 
strepitus  respiratorius  valde  debilis,  ronchus  mucosus  foriis,  respiratio 
abdominalis,  frequens  vomitus  et  in  eiecto  multum  muci,  diarrhoea,  faeces 
aquosae,  subflavae;  febris.  In  abdomine  videntur  esse  dolores.  Die  undecima 
respiratio  liberior,  tussis  non  tam  fortis,  diarrhoea  ct  vomitus  durant. 


*)  Ex  clinico  nostro  desumpta. 


Die  duodecima  resp.  denuo  celeris  et  brevis,  tussis  quoque  adaucta- 
Die  decima  tertia  resp.  abdominalis  perfecta.  Strepit,  resp.  non  auditur, 
pulsus  propter  celeritatem  innumerabilis ; facies  atque  extremitates  fri- 
gidae. Vesperi  cum  trismo  accedebat  mors. 

Sectio.  Ventriculus  satis  magnam  massae  acide  olentis  copiam  con- 
tinebat; membrana  eius  mucosa,  exceptis  singulis  locis  paulum  emollitis, 
normalis  erat.  Duodenum  continebat  liquidum  acide  olens,  membrana 
eius  mucosa  emollita,  subalbicans  $ membranae  serosa  et  muscularis  nor- 
malis. Ieiunum  levando  dilacerabatur;  incisio  membranas  mucosam  et 
muscularem  ostendebat  degeneratas  in  massam  albuminosam ; continebatur 
haec  massa  per  membranam  serosam,  quam  ab  illa  poteras  divellere. 
Haec  degeneratio  huc  illuc  inveniebatur  per  decem  circiter  digitorum 
spatium,  praesertim  in  parte  mesenterio  obversa.  leiuni  pars  duodeno  ad- 
iacens  candicabat,  pars  inferior  parvum  ostendebat  foramen.  Valvulae 
Kerkringianae  partim  in  degenerationem  erant  implicatae.  Ileum  tres  con- 
tinebat locos  tumidos  unum  digitum  longos,  per  canalis  intestinalis  lon- 
gitudinem decurrentes,  in  quibus  glandulae  quaedam  clare  apparebant. 
Liquidum  in  canali  intestinali  contentum  acide  olebat.  Glandulae  me- 
senterii tumidae  erant  et  rubrae,  nulla  tamen  emollita.  Lobulus  dextri 
pulmonis  medius  atque  inferior,  sicuti  et  singuli  loci  in  sinistro  lobulo 
superiore  et  inferiore  incisi  non  crepitabant;  parenchyma  ostendebant  ru- 
brum e candicante  et  compactum,  immissi  aquae  demergebantur.  In 
trachea  liquidum  tenax,  albicans,  spumosum. 

Observatio  septima  *). 

Puer  annos  duos  et  dimidium  natus,  mortuus  mense  Septembri  anni  1821, 
constitutionis  debilis,  excepta  febri  intermittente  per  biennium  fere  bona 
usus  erat  valetudine.  Cruenta  tunc  alvo  allectus  est,  quae  quindecim 
iam  dies  duraverat,  cum  medicus  advocaretur.  Evacuationes  cruentae 
medicamentis  adhibitis  cito  quidem  intermittebant,  continuis  autem  in 
diaeta  et  regimine  mendis  celeriter  reducebantur.  Tres  hebdomadas  post 


*)  Cruvellliieri  observ.  IV.  1.  c. 


diarrhoeae  initium  vomitus  quoque  alvi  evacuationibus  accedebant*  Facies 
macilenta,  infans  morosus,  somnolentus  oculis  semiapertis,  abdomen  dolens, 
verum  neque  tumidum,  neque  durum-  Alvi  obstructionem  aliquot  dies 
durantem  quatuor  sequebantur  alvi  deiectiones  subvirides  foetidae-  De- 
bilitas nunc  crescebat,  facies  distorta ; infans  multum  eiulabat,  verum 
paulo  post  magis  erat  quieta  et  bene  dormiebat;  plures  quoque  alvi  de- 
iectiones cruentae,  imo  cruentae  particulae  falsarum  membranarum  speciem 
prae  se  ferentes.  Somnus  clamore  saepe  interruptus;  vomitus  et  diarrhoea 
cruenta  durabant;  facies  frigida  fiebat  et  distorta,  labia  livida,  magnus 
sitis;  inter  continuas  eiulationes  atque  vagitus  moriebatur  die  trigesimo 
tertio  post  diarrhoeae  initium- 

'Sectio.  Tres  ventriculi  tunicae  partem  splenicam  formantes  in  statu 
erant  gelatinoso,  sicuti  et  coecum,  colon  ascendens  et  dimidia  pars  descen- 
dentis. Fibrae  harum  partium  longitudinales  prorsus  erant  gelatinosae; 
faeces  liquidae  in  regionem  dextram  lumbarem  erant  effusae  per  coli 
ascendentis  perforationem.  Simile  liquidum  e quadam  coli  descendentis 
apertura  levi  pressione  profundebatur.  Tota  intestinorum  crassorum  mem- 
brana interna  tecta  erat  eruptione  papularum,  quales  in  primo  casu  Cru- 
vcilLiieri  descriptae  sunt,  centro  impresso,  similes  variolis  confluentibus. 
Intestina  tenuia  eruptionem  ostendebant  huic  persimilem. 


2.  Observationes , ubi  sola  intestina  partim  emollita  sunt. 

Observatio  p r i m a *)- 

Puer  Bonnensis,  novem  menses  natus,  mortuus  die  undecima  Septembris 
anni  1829.  Parentes  sani  erant.  Infans  scrophulosus,  diarrhoea  interdum 
antea  laboraverat,  faeces  autem  nunquam  fuerunt  cruentae.  Affectio  nunc 
accedebat  pectoris  et  medicus  post  triduum  demum  vocatus  sequentem 
inveniebat  statum : 

Respiratio  admodum  impedita,  anhelans,  strepitus  resp.  in  omnibus 
pectoris  regionibus  debilis  auditur.  Alvi  deiectiones  valde  tenues,  fae- 
culentae,, sanguine  mixtae ; abdomen  tumidum,  praesertim  in  regione  splenica. 


Ex  clinico  nostro  desumpta. 

Facies  perpallida,  oculi  valde  profundi,  cutis  humida  et  calida,  fnfans 
magis  semper  inquietus  et  multum  vagit  et  plorat.  Die  sequente  respi- 
ratio magis  impedita,  maior  anhelitus,  extremilates  faciesque  sunt  frigidae, 
et  infans  macrescit.  In  ceteris  eadem  symptomata.  Datum  emeticum  nullos 
efficit  vomitus.  Die  undecima  Octobris  mors  sine  ullo  veliementiore  signo. 

Sectione  triginta  horas  post  mortem  instituta,  abdomen  inveniebatur 
tumidum,  multae  maculae  mortis.  Glandulae  mesocoli  et  mesenterii  tu- 
midae et  rubrae.  In  ieiuni  medio  volvulus  unum  digitum  longus,  glan- 
dularum internum  emollitum.  Membrana  canalis  intestinalis  mucosa  emol- 
lita, solutio  continui  in  intestino  ieiuno.  Membrana  epiglottidis  mucosa 
rubra  erat,  trachea  prorsus  repleta  massa  spissiori  subflava-  Membrana 
inferioris  laryngis  partis  mucosa  rubra  atque  nonnihil  dissoluta  et  tumida. 
Bronchia  quoque  spissiore  muco  sunt  repleta,  et  membrana  eorum  mucosa 
valde  est  rubicunda. 

Observatio  secunda  *). 

PaerBonnensis  duos  annos  natus,  prospera  antea  usus  valetudine,  die 
vigesimo  Septembris  1S29  clinico  nostro  curandus  tradebatur» 

Dolores  aderant  in  abdomine  tumido  et  fervido  per  pressionem  aucti, 
diarrhoea,  faecum  color  subflavus,  odor  acidus.  Pectus  non  affectum ; 
tussis  nulla,  cylindrus  quoque  et  percussio  nil  ostendebant  abnorme. 
Lingua  obtecta  erat  muco  ex  flavo  albido,  nullus  ciborum  appetitus,  sitis 
magna,  cutis  calida,  parumque  humida,  macies,  somnus  exiguus,  pulsus 
frequens,  parvus,  mollis,  centies  vibrans  in  minuta.  Die  21.  dolores  in 
abdomine,  etsi  minus  vehamentes,  tamen  nondum  evanuerunt.  Tribus 
alvi  evacuationibus  massa  eiiciebatur  subflava  et  tenuis,  cui  parum  san- 
guinis erat  immixtum-  Die  22-  dolores  abdominis,  si  ad  priora  tempora 
respicias,  admodum  videbantur  deminuti ; presso  tamen  abdomine  infans 
faciem  distorquebat.  Bis  per  noctem  alvus  eandem  eiiciebat  materiam, 
nullo  tamen  sanguine  admixto  Die  23.  dolores  abdominis  evanuerunt; 
abdomen  ipsum  parum  tumidum,  tussicula  quaedam,  respiratio  normalis, 
caput  magis  calidum  quam  superioribus  diebus,  diarrhoea  manet,  vires 


*)  Ex  clinico  nostro  desumpta. 

valde  languidae,  urina  flava.  Die  24.  capitis  calor  deminutus,  respiratio 
non  turbata,  diarrhoea  minus  vehemens.  Die  25-  usque  ad  27.  idem 
status,  aphthae  apparebant  sub  lingua,  amygdalae  tonsillares  quoque  et 
«''ula  rubrae^  respiratio  impedita,  frequens,  brevis.  Die  28.  et  29.  rubor 
wnvgd.  lons.  manet,  deglutitio  et  respiratio  manent  impeditae,  vires  val- 
dae  languidae,  diarrhoea  vehemens  durat,  tussis  frequens,  brevis  et  sicca. 
Die  30.  Os  hyoideum  inter  et  amygdalas  tonsillares  prominens  aliquid 
apparet,  anhelitus  vehemens,  respiratio  brevis  ,et  frequens,  pulsus  valde 
parvus  et  frequens,  facies  modo  rubra  et  calida,  modo  pallida  et  frigida, 
sicuti  et  extremitates.  Aegrotus  nil  postest  deglutire.  Die  primo  Octobris 
bulbus  oculi  sursum  versus  et  turbidus,  facies  pallida,  anhelitus  valde 
auctus,  respiratio  brevis  et  celeris;  pulsus  admodum  frequens,  debilis,  paene 
innumerabilis.  Priusquam  datum  emeticum  vomitus  efficeret,  puer  moriebatur. 

Sectio  sedecim  horas  post  mortem  instituta,  cadaver  macilentum,  ab- 
domen tumidum,  maculae  mortis  in  dorso.  In  cavo  abdominis  hepar,  lien 
et  renes  normales;  in  medio  ieiuni  volvulus  decem  digitorum.  Mucosa 
ventriculi  in  singulis  fundi  locis  obtecta  erat  maculis  subcanis.  Duodenum 
et  ieiunum  normalia  erant;  in  ileo  loci  quidam  dissoluti,  paulum  tumidi. 
Membrana  mucosa  inde  a coeco  per  canalis  intestinalis  longitudinem 
emollita  erat,  massamque  continebat  subflavam ; huc  illuc  solutio  con- 
tinui, cuius  loci  minimi  unam  vel  duas  lineas,  maximi  unum  vel  duos 
digitos  extendebantur.  In  cavo  cranii  arachnoidea  erat  turbida,  spissa; 
ventriculi  laterales  continebant  liquidi  serosi  drachmam  unam. 

Iuxta  arcus  veli  palatini  glottidem  et.  epiglottidem  in  mucosa  plures 
apparebant  prominentiae  subalbicantes  verrucosae.  Membrana  inferioris 
tracheae  partis  mucosa  rubra  erat,  tumida  et  dissoluta.  In  cavo  pectoris 
lobi  pulmonalis  superioris  dextri  dimidium  fere  hepatisatum  et  color  ex 
fusco  sublividus.  Quae  pars  densata  aquae  iniccta  demergitur;  dissecta 
ex  ramis  bronchialibus  aquosum,  subrubrum,  purulentumque  effundit  li- 
quidum. Pulmo  dexter  iu  singulis  aliis  locis  durus  apparet,  qui  densiores 
loci  resecti  sub  aqua  demerguntur.  Pulmo  sinister  universus,  excepta 
parva  parte  in  margine  lobuli  inferioris,  normalis  est.  Hiclocusnon  crepitat, 
durus  tangenti  videtur,  fuscum  ostendit  colorem  subrubrum  et  demergitur. 


— 12  — 

Observatio  tertia  *). 

Puella  novem  hebdomadum,  debilis,  aliquot  hebdomadas  ante  iustmn 
graviditatis  finem  in  lucem  edita,  ali  non  poterat  matris  infirmae  uberibus 
laete  carentibus.  Nihilominus  egregie  crescere  videbatur,  viresque  ci  tri- 
bus primis  hebdomadis  augebantur.  Nunc  autem  subito  amisit  ciborum 
appetitum,  pallescebat,  multum  eiulabat;  accedebant  frequentes,  alvi  eva- 
cuationes mucosae,  colore  viridi  aeruginis,  simulque  torpor  et  oculorum 
convulsiones.  Adhibitis  autem  remediis  paucis  diebus  restituta,  tussi 
mucosa  postea  et  gravedine  et  stupore  afficiebatur  appetitumque  amittebat. 
Quibus  symptomatis  medicamentorum  usu  sanatis  reviviscebat  puella  bono- 
que appetitu  edebat.  Verum  paucis  diebus  appetitus  denuo  fugiebat,  ap- 
parebant plures  alvi  evacuationes  albuminosae,  coagulatae,  magnam  partem 
virides,  nocteque  sequente  ita  debilitabatur  infans,  ut  morti  propinqua 
putaretur.  Sequente  die  valde  obstupefacta  erat  et  pallida,  oculos  spastice 
huc  illuc  volutabat,  faciemque  ostendebat  deformatam.  Muci  aliquid  in 
pectore  colligi  videbatur.  Iterum  nonnullae  evacuationes  mucosae ; de- 
bilitas saepe  quasi  morientis.  Secunda  nocte  denuo  tenuis  viridisque 
mucus  per  alvum  aliquoties  eiectus.  Die  3.  haec  omnia  manebant,  siculi 
et  nocte  sequente,  qua  iterum  mucus  nonnunquam  per  alvum  eiiciebatur. 
Die  4.  ceteris  remanentibus,  plura  clysmata  nullam  alvi  deiectioncm  pro- 
vocabant. Vesperi  abdomen  valde  tumefieri  incipiebat;  nocte  sequente 
culis  vehementer  ardebat,  respiratio  difficilis;  infans  admodum  inquieta 
semper  iactabat  brachia  semperque  eiulabat;  abdomen  magis  magisque 
tumescebat;  nulla  alvi  evacuatio.  Die  5.  eadem  inquietudo  idemque  ardor; 
abdominis  tympani  instar  extensi  cutis  lividum  accipiebat  colorem;  in- 
fans mentis  compos  esse  videbatur.  Meteorismus  perpetuo  crescebat, 
mors  versus  meridiem. 

Sectio . Glandulae  mesenterii  valde  tumidae  reperiebantur,  non  in- 
duratae. Ventriculus  et  duodenum  vacua,  valde  contracta,  morbosa  in 
ceterum  alienatione  prorsus  carebant,  exigutisque,  qui  aderat,  mucus  gastricus 
parum  acide  reagebat.  Celera  intestina  tenuia  praeter  aeris  valde  exten- 
dentis copiam  fere  nihil  continebant;  in  marginibus  eorum  mesenterialibus 


*)  Jaeger  1.  c. 

liuc  illuc  extrinsecus  cernebantur  maculae  rubrae  e livido  et  vasa  venosa 
impleta.  Intes.ina  crassa  parti  in  aerem  continebant,  partim  autem,  et  im- 
primis cola  ascendens  et  descendens,  copiam  haud  mediocrem  fluidi  sub- 
fusci,  acide  olentis;  quod  fluidum  stillabat  quoque  ex  pluribus  aperturis 
in  coli  ascendentis  transversiqne  margine  libero  sponte  ortis;  intestinoque 
ad  accuratiorem  explorationem  protracto  gelatinosi  horum  foraminum 
margines  sub  digitis  dilatabantur.  Mollities  autem  in  membrana  prae- 
sertim mucosa  inventa  est. 

3.  Observationes  casuum,  in  quibus  ventriculus  tantum  emollitus  fuit . 

Observatio  prima  *). 

Puella  quatuordecim  hebdomadas  nata,  mortua  mense  Septembris 
anni  1824.  Alebatur  uberibus  matris,  quamvis  levi  peritonitide  die  post 
partum  secundo  allectae,  et  satis  bene  crescebat.  Mense  Septembris  tussi 
convulsiva  infans  corripiebatur,  cuius  frequentes  veliemenlesque  paroxysmi 
cum  vomitu  saepius  finiebantur;  propter  parvam  lactis  materni  copiam 
lac  vaccinum  recens  mulctum  ei  dabatur.  Inde  a die  Septembris  decimo 
nono  tussis  multo  gravior,  respiratio  difficilis,  facies  pallida  et  frigida, 
pulsus  tardus.  Emeticum  nonnisi  unum  vomitum  provocabat.  Tussis 
frequens,  brevis,  sicca  sine  spasmo.  Serena  aegrotae  facies  nullum  pro- 
dere videbatur  dolorem.  Die  22-  mane  eadem.  symptomata;  manus  tan- 
tum frigidae  et  pallidae,  respiratio  non  videbatur  difficilis;  tussis  non 
redibat;  emetici  nullus  effectus.  Mors  versus  meridiem. 

Sectio  triginta  horas  post  mortem.  Levato  ventriculo  in  superficie 
eius  anteriori  iuxta  sinistrum  cardiae  latus  foramen  rumpebatur.  Dimidia 
pars  sinistra  universa  erat  emollita  digitisque  conteri  poterat.  Superficiei 
internae  color  subfuscus.  Latus  ventriculi  dextrum  prorsus  sanum,  sicuti 
et  cetera  abdominis  viscera. 

Observatio  secunda  **). 

Puer  quinque  menses  natus,  mortuus  mense  Aprili  anni  1824,  sanus, 


*)  Camerer  pag.  49.  Nro.  7. 

**)  Ibid.  pag.  61.  Nro.  15. 

lacie  materno  alebatur.  Tussis  mucosa  versus  finem  Februarii  eum  invasit, 
mox  tamen  desinens.  Die  5.  Aprilis  convulsio  nonnunquam  oculorum; 
sequente  nocte  magna  inquietudo.  "Versus  noctis  sequentis  finem  convul- 
siones universae,  oculi  fixi,  culis  sublivida  sudore  obtecta;  clamor  ab- 
ruptus, vomituritio  magna  sine  vomitu.  Meridie  sequente  mors  sine 
novis  symptomatis. 

Sectio  viginti  septem  horas  post  mortem.  Canalis  intestinalis  sub- 
albidus ; volvulus  in  intestino  tenui  mucum  album  continenti.  Ventri- 
culus speciem  ostendebat  flammeam;  loci  quidam  violenter  extensi  magis 
erant  lucidi,  fere  pellucidi.  Parvus  fundi  locus  ita  emollitus,  ut  levando 
rumperetur;  tunicae  facile  dilacerabantur  usque  ad  cardiam  fere.  In 
posterioribus  ventriculi  parietibus  versus  fundum  et  cardiam  aperte  vasorum 
fines  apparebant;  ventriculus  tenue  continebat  liquidum,  coloris  fusci, 
odoris  acidi.  Glandulae  abdominis  tumidae,  partim  solito  solidiores. 

Observatio  tertia  *). 

Unius  anni  puer,  mortuus  mense  Martio  anni  1819>  indolis  rachiticae, 
morbillis  et  pertussi  affectus  est,  satis  tamen  refectus.  Eruptio  per  ali- 
quid temporis  scrophulosa  durans,  quae  die  vigesimo  tertio  Martii  vesperi 
arescebat.  Celeriter  accedebant  respiratio  difficilis,  tussis  sicca  cum  febri 
postridie  valde  crescenti ; dyspnoea  cum  roncho  coniuncta  erat,  muco 
eiiciendo  vires  deerant.  Hic  status,  debilitate  semper  crescente,  ad  diei 
27!^. horas  usque  matutinas  durabat.  Vomituritio,  nullus  tamen  vomitus 
aderat.  Sensim  sensimque  in  statum  syncopae  similem  incidebat  infans, 
torpebat;  pulsus  inaequalis,  saepe  vix  sentiendus.  Mors  sine  symptoma- 
tis vehementibus. 

Sectio  viginti  sex  horas  post  mortem.  In  levati  ventriculi  'fundo 
foramen  rumpebatur;  tunicae  eius  in  curvatura  minori  fere  ad  pylorum 
usque  et  ultra  maioris  curvaturae  dimidinm  in  gelatinam  subflavam  pror- 
sus erant  emollitae.  Pars  reliqua  ventriculi  dextrorsum  sita,  et  cetera  ab- 
dominis viscera  sana  erant.  In  ramis  bronchialibus,  quorum  superficies 
interna  valde  erat  inflammata,  mucus  continebatur  purulentus. 


*)  Camerer  pag.  89.  Nro.  31. 


Symptomatologi  a. 

Priusquam  ad  symptomata  huic  morbo  propria  transeamus  enume- 
randa, signa  mollitiei  anatomica  praemittamus. 

In  primo  mollitiei  gradu  tunica  villosa  invenitur  tenuis  et  pallidior 
imo  quam  in  statu  sano.  Non  in  mollitiei  circuitu,  neque  infra  eam, 
neque  in  loco  affecto,  neque  etiam  in  mesenterii  parte  ei  respondente  ulla 
reperiuntur  vasa  iniecta.  Villosa  per  lentem  dioptricam  observata  apparet 
flaccida;  prominentiae  eius  villosae  sunt  collapsae,  pallidae^  subalbidae; 
propriam  tamen  texturam  retinet;  levissime  autem  rasa,  ipsis  imo  digitis 
in  superficie  trita  in  mucum  convertitur  crassum  pulti  similem.  Si  in 
parte  emollita  prosequimur  ramos  vasorum  sitos  sub  tunica  villosa^,  im- 
minutos eos  videmus,  ubi  sub  partem  emollitam  progrediuntur,  et  minus 
aperte  rariusque  sanguine  rubra  repletos,  quam  in  statu  sano.  Nullum  quoque 
in  parte  emollita  observatur  fluidum  adhaerens,  mucosum  et  spissatum. 

In  mollitie  perfecta  color  tunicae  villosae  pallidus  est,  albus,  sub- 
cocruleo  plerumque  appropinquans,  aut  continuo  apparens,  aut  in  longis 
arctisque  vibicibus,  aut  in  maculis  imo  plus  minusve  arcte  sibi  adiacen- 
tibus,  irregulariter  rotundis.  Loci  hi  subcoerulei  tam  visu  tam  tactu  per 
prominentiam  percipiuntur,  et  in  finibus  eorum  partes  sanae  aperte  cer- 
nuntur impressae.  Loci  tunicae  villosae  morbosi  pallidi  sunt,  valde  tenues 
et.  molles,  et  conversi  in  mucum  quendam  clarum,  pallidum,  semitrans- 
parentem.  Qui  mucus  tenuius  format  stratum,  quam  membrana  in  statu 
sano,  ita  ut  negligenter  investigantes  saepe  possint  tunicam  villosam  prorsus 
credere  destructam,  et  telam  cellulosam  nudatam.  Tunica  villosa  non- 
nunquam  per  bilem,  in  canali  intestinali  cum  ipsa  contiguam,  flava  est 
colorata;  interdum  etiam  per  decoctum  chinae  aegrotis  datum.  Inde  haud 
raro  e subfusco  rubra  invenitur.  Productum  mollitiei  si  evanuit,  cohae- 
rentia in  tunica  villosa  invenitur  dissoluta,  marginibus  laevibus,  quasi 
praecisis,  in  quorum  fundo  tela  cellulosa  tunicae  villosae  subiacens  cer- 
nitur pallida,  sine  vasis  iniectis.  In  quibusdam  casibus  magna  pars  tu- 
nicae villosae  evanuit;  tunc  quidem  cohaerentiae  solutio  non  accurate  est 
circumscripta;  membrana  enim  magis  magisque  emollitur  et  extenuatur  in 
marginibus,  qui.  irregulares  ideo  et  acclive  decisi  videntur.  In  pluribus 

simul  amissae  substantiae  locis,  tunicae,  villosae  apparent  reliquiae  ita 
emollitae,  ut  non  plus  habeant  consistentiae,  quain  mucus  in  canali  in- 
testinali plerumque  inventus.  Mollitie  parum  extensa,  nullum  eius  vesti- 
gium remanere  solet  in  circuitu  dissolutae  cohaerentiae,  cuius  margines 
laeves  sunt  et  accurate  quasi  decisi.  Tunica  muscularis  saepe  et  peri- 
tonaeum eam  obducens  plus  minusve  emollita  sunt  et  pallida,  et  pro- 
grediente  mollitie  perforabatur  tandem  canalis  intestinalis  *). 

Meckel  liaec  docet:  Pars  ventriculi  emollita  a normali  plerumque 
distinguitur  laevitate,  tenuitate  et  maiore  pelluciditate.  Color  simul  ab- 
normis, e griseo-subviridis,  subruber.  In  inferiori  gradu  omnes  ventriculi 
tunicae  illaesae  sunt,  dissolutae  ac  laxae  tantum  et  emollitae.  In  gradu 
superiori  membrana  mucosa  et  muscularis  destructae,  ita  nt  per  solum 
peritonaeum  ventriculi  forma  servetur.  In  summo  tandem  gradu  foramen 
invenitur  in  ventriculo,  cuius  margines  molles  sunt,  pulti  similes,  villosi, 
speciem  prorsus  adaequantes  substantiarum  animalium  fere  corruptarum, 
sive  in  quas  kali  causticum  egit.  Nonnunquam,  etsi  non  sernper,  locus 
emollitus  vel  eius  circuitus  plus  minusve  ruber  est.  Ventriculus  per  aerem 
value  inflatus  substantias  continet  pulti  similes,  mucosas.  Extra  ventri- 
culum haec  degeneratio  in  aliis  quoque  canalis  intestinalis  locis  observatur, 
raro  tamen,  et  sernper,  ut  videtur,  cum  iisdem  in  ventriculo  signis. 

Meissner  profert,  infantes  haud  iusto  modo  nutritos  in  pallorem  non- 
nunquam,  in  marasmum  et  maciem  incidere.  Sectis  post  mortem  talibus 
infantibus  membrana  mucosa  pallida  invenitur  et  proprio  colore  carens, 
sicuti  cutis  externa,  neque  etiam  satis  consistens,  cum  abradi  facile  possit : 
verum  paries  abrasae  adhuc  membranosae  reperiuntur.  Hic  membranae 
mucosae  status  est  primus  gradus  mollitiei  minime  confundendae  cum  illa 
mollitie,  quae  oritur  ex  sanguinis  congestione  et  inde  nata  inflammatione. 
In  hoc  enim  casu  membrana  mucosa  rubris  maculis  vel  vibicibus  sparsa 
est,  et  facillime  potest  abradi. 

Secundum  Harless  aut  membrana  tantum  mucosa  ventriculi  et  in- 
testinorum praesertim  tenuium  invenitur  emollita  pullis  instar,  quasi 
gelatinosa,  et  tam  mollis,  ut  sub  manibus  dissolvatur;  aut  membrana 


*)  Conf.  Gendrin  1.  c. 

nervea,  ipsa  imo  tunica  muscularis  pari  modo  in  gelatinam  sunt  emollitae, 
praeter  qnod  non  raro  multa  singula  adsunt  ulcera  et  maculae  decolores 
fuscae,  subrubrae  vel  subnigrae. 

Symptomata  huic  morbo  propria  eorumque  decursus. 

Prodromi  saepe  hunc  morbum  praecedunt,  quales  sunt  deficiens  ci- 
borum appetitus,  fastidium,  morositas,  inquies,  insomnia;  lingua  muco 
subalbido,  vel  subfusco  obducta,  odor  acidus  cx  ore,  in  cuius  cavo  aph- 
thae quoque  frequenter  occurrunt;  continua  accedit  diarrhoea.,  in  qua 
mirum  in  modum  infantes  macrescunt;  collum  fit  rugosum,  et  sicca  pi- 
tuitosave  tussis  aut  aderat  ab  initio,  aut  postea  accedit.  Sitis  plerumque 
magna;  eiulant  infantes,  aut  viribus  maxime  confectis  iacent  in  dorso, 
oculis  lixis,  semiclausis,  facie  deformi,  perpallida,  exsangui.  Diarrhoea 
in  breve  tempus  saepe  minuitur,  vehemens  autem  mox  redit;  cutis  manuum 
et  faciei  admodum  frigida;  pulsus  irregularis,  parvus,  vix  numerabilis; 
respiratio  accelerata,  brevis.  Tacto  molli  abdomine  nullum  infantes  edunt 
doloris  signum,  et  moriuntur  tandem  confecti,  viribus  exhaustis,  et  quieti 
sine  ulla  convulsione. 

In  aliis  casibus  a febri  morbus  incipit;  sitis  non  extinguenda  adest, 
pulsus  valde  acceleratus,  frequens  diarrhoea;  inquies  in  gemitum  et  va- 
gitum, vel  in  continuum  clamorem  brevi  tempore  transit.  Crura  ad  ab- 
domen durum  et  tumidum  attracta  et  crescens  pressu  externo  vagitus  vel 
faciei  distortio  satis  manifeste  dolores  abdominis  indicant;  crescit  macies ; 
vultus  pallescit,  saepe  quoque  rubicundus,  et  proprium  atque  peculiarem 
ostendit  doloris  faciem.  Somnus  per  mullum  continuumque  clamorem 
atque  vagitum  plerumque  interruptus  ac  torpidus,  vel,  si  in  breve  mo- 
mentum venerit,  levis  tantum  quies  est.  Diarrhoea  postremo  remittit, 
convulsiones  superveniunt  et  oculorum  distortiones ; extremitates  refri- 
gescunt, interdum  et  calescunt,  pulsus  frequens,  parvus,  irregularis,  saepe 
vix  sensibilis,  interdum  duriusculus.  Tussis  et  ronchus  mucosus  accedunt, 
respiratio  difficilis,  brevis,  stertorosa,  tandem  sopor  et  mors.  Multis  in 
casibus  s gna  adsunt,  quae  morbum  pectoris  inflammatorium,  saepe  etiam, 
quae  hydroenceplialum  indicant. 

Symptomata  singula. 

1.  Observationes  supra  propositae  inter  se  collatae  ostendunt,  vomitum 
partim  mollitiei  ventriculi  esse  proprium,  partim  cerebri  morbis,  si  quidem 
hi  cum  illa  sint  coniuncti,  etsi  eum  in  intestini  quoque  tenuis  mollitie 
possis  suspicari,  cum  praesentibus  huius  intestini  ulceribus  occurrat.  Cogitari 
saltem  potest,  morbis  similibus  similes  provocari  effectus,  cum  Cloquetus 
et  Abercrombius  ulcera  in  emollita  quoque  membrana  mucosa  nasci  dicant. 

2-  Docent  observationes  a nobis  prolatae  aliaeque,  continuas  illas  alvi  dc- 
iectiones  tenues,  acide  olentes  sat  constanter  per  totum  morbi  decursum 
apparere.  Deiectiones  sernper  sunt  abnormes,  modo  aquosae,  modo 
mucosae,  modo  virides,  modo  subflavae,  innatantibus  ovorum  quasi 
concisorum  floccis.  Nonnunquam  etiam  cruentae  sunt,  'praesertim  si 
morbi  sedes  est  in  intestino  crasso. 

3.  Dolor  abdominis  aut  levis  est,  aut  prorsus  nullus;  at  et  vehementissi- 
mum  eum  esse  posse  nonnullae  observationes  docuerunt.  Huic  rei  ac- 
commodatur quoque  maior  minorve  inquies  et  clamor  gemitusque  aegro- 
torum infantum  vehementior  et  continuus  aut  intermittens  et  minus 
vehemens.  Abdomen  hic  tumidum  est,  aut  in  statu  normali. 

4.  Tussis  et  respiratio  difficilis»  Relatio  illa  canalem  intestinalem  inter  et 
pulmonem  tracheamque  etiam  in  hoc  morbo  manifesto  agnoscuntur. 
Quemadmodum  scilicet  versus  finem  phthisis  pulmonalis,  imo  in  bronchi» 
tide  et  pneumonia  frequentes  oriuntur  diarrhoeae,  sic  canalis  quoque 
intestinalis  agit  in  pulmones  et  tracheam.  Inflammatio  aut  irritabilitas 
aucta  ortae  in  membrana  mucosa  bronchorum  et  tracheae  tussim  et 
respirationem  difficilem  provocant. 

5-  Macies  enormis  apparet  et  praeter  modum  celeris.  Actio  membranae 
mucosae  canalis  intestinalis  in  nostro  morbo  turbata  praeter  excretionem 
frequentiorem  et  copiosiorem,  imminutam  quoque  provocat  alimentorum 
receptionem,  quae  ad  conservandum  organismum  nullatenus  sufficit. 
Ilanc  abnormem  secretionem  et  excretionem  atque  receptionem  mani- 
festum totius  corporis  detrimentum  sequatur  necesse  est.  Macies  eo 
maior  eoque  celerius  est  superventura,  quo  magis  duodenum  est  morbi 
sedes  per  propriam  atque  peculiarem  nutriendi  actionem. 


6.  Signum  fere  nunquam  absens  est  frigus  faciei  et  extremitatum,  quod 
saepe  mortem  longe  praecedit. 

7.  Convulsiones  e contrario,  et  sopor  non  constantes  sunt  morbi  comites. 

8.  Febris  hunc  morbum  comitans  in  casibus  acutis  admodum  vehemens 
est.  Pulsus  valde  frequens,  saepe  vix  numerabilis,  parvus,  interdum 
duriusculus,  inaequalis.  Harless  et  Cruveilhier  tardum  quoque  pulsum 
observasse  volunt.  Caput  calidum,  sitis  magna,  saepe  insatiabilis.  * In 
casibus  chronicis  febris  modica  est  et  crebrae  eius  apparent  exacerba- 
tiones vespertinae.  Raro  autem  prorsus  defuit. 

Aetiologia. 

De  causa  huius  morbi  proxima  diversissimae  a viris  doctis  prolatae 
sunt  opiniones;  quarum  praecipuae,  quae-  quidem  ad  meam  pervenerunt 
cognitionem,  hic  proponantur.  Monendum  tamen  antea  erit,  multos 
scriptores  de  ventriculi  tantum  mollitiei  causa  proxima  loqui,  quia  fortasse 
canalis  intestinalis  mollitiem,  deficiente  occasione,  non  observaverant.  Cum 
viri  docti  tamen,  ut  videtur,  eandem  ponant  causam  proximam  eiusdem 
morbi  in  alia  tantum  canalis  intestinalis  parte  orti,  (si  quidem  veram  pu- 
tant esse  opinionem  suam),  hos  quoque  enumerabimus. 

Jaeger  gastromalaciae  causam  proximam  ponit  paralysin  quandam 
nervorum,  qui  ventriculum  circumdant,  nervi  vagi  scilicet  et  sympathici. 
Fer  hos  alienari  tam  succum  gastricum,  quam  reactionem  canalis  intesti- 
nalis in  materias  contentas.  Inde  effici  immodicam  acidi  acetici  generationem; 
destructionem  ipsam  effectum  esse  processus  cuiusdam  chemico-animalis, 
cuius-  phaenomena,  orta  e morbosa  mutatione,  iam  in  vivis  appareant. 

Fleischmann  succi  gastrici  acrimoniam  in  nostro  praesertim  morbo 
occurrentem  derivat  a turbato  nexu  ventriculum  inter  et  lienem,  quorum 
prior  oxygenationis,  posterior  hydrogenisationis  est  organum ; ita  ut  haec 
nimia  succi  gastrici  aciditas  per  splenem  morbose  affectum  provocata  per- 
niciose agat  in  ventriculum  hac  dispositione  turbatum  in  propria  reactione. 
Ex  hoc  tantum  consensu  ventriculi  et  lienis  organico-cliemico  idem  Fleisch- 
mann vult  explicari  posse,  cur  parietis  ventriculi  superficies  lieni  contigua 
sit  focus,  ubi  et  oriatur  metamorphosis,  et  unde  longius  propagetur.  Aliorum 
canalis  ‘ntestinalis  locorum  mollitiem  sympathiae  legibus  putat  illustrari. 

Secandum  Meckelium  haec  tunicarum  ventriculi  degenerat  o efficitur 
digestione  earum  per  succum  gastricum  ; adiuyatur  haec  digestio  per  ven- 
triculi  debilitatem  a systemate  nervorum  proficiscentem,  et  per  auctam 
aciditaiem  succi  gastrici,  in  quo  acidum  aceticum  contineri  verisimillimum 
est.  Eadem  degeneratio  semper,  ut  videtur,  post  mortem  demum  incipit, 
sensim  sensimque  longius  progrediens. 

Cruveilhier  putat,  per  morbosam  membranae  mucosae  irritationem 
provocari  affluxum  alborum  humorum,  qui  cum  exhalationi  destinati  sint, 
retenti  teneram  ventriculi  telam  extendant  et  destruant. 

Rhades  affectum  nervi  vagi  et  sympathici  primarium  totius  morbi 
causam  esse  contendit,  cum  medullam  oblongatam  et  pontem  Varolii  ipse 
fere  semper  invenerit  induratos. 

Henkc,  Jorg,  Gairdner,  Polii,  Vest,  cum  in  cadaveribus  tam  ruborem, 
quam  duritiem  nonnullam  invenerint,  inflammationis  generi  nostrum  mor- 
bum annumerant;  cuius  inflammationis  postremus  exitus  sit  mollities. 
Cui  opinioni  Vogel  oppugnat  *). 

Rombergus  et  Meissner  per  analogiam  magis,  quam  definitionem 
morbi  nostri  naturam  explicare  studuerunt,  similitudinem  proferentes,  quae 
exstat  inter  putrescendam  quae  dicitur  uteri,  et  ventriculi  mollitiem. 

Wittmannus  et  Sieboldus  causam  esse  volunt  gangraenam  vel  sphacelum. 

Wiesemannus  morbosam  bilis  secretionem  arctius  cohaerere  credit  cum 
succi  gastrici  efficacitate  acida  et  corrodenti,  eo  praesertim  usus  argumento, 
quod  vesicam  felleam  bili  plerumque  spissa  et  atra  invenerit  repletam. 

Pitschaft  et  Feiler  morbum  nostrum  putrefactionem  esse  opinabantur 
mortuo  homine  apparentem.  Cum  iufanlum  enim  ventriculum  in  univer- 
sum valde  propensum  putarent  ad  degenerationem  putridam,  incipientis 
eius  signum  esse  fermentationem  acidam  contenderunt,  quam  ipsarum  tan- 
dem membranarum  mollities  sequatur. 

Richter  gastromalaciam  putat  esse  reconstructionis  quendam  processum 
et  regressum  ad  priorem  aliquam  evolutionis  periodum,  quem  quidem  infan- 
tibus eo  magis  proprium  existimat,  quo  magis  regenerandi  vis  in  illis  vigeret. 


*)  Vogel  Ilandbucli  der  prukt.  Arzneiwissenschaft.  Band  VI.  pag.  255. 


ai 


Inde  fieri,  nt  singula  organa  celeribus  mutationibus  obnoxia  essent. 
Cuivis  autem  resorptioni  necessario  praecedere  mutationem  in  massam 
aequabilem  j mollem,  certa  forma  carentem.  Peritonaeum  plerumque  sa- 
num remanere,  dirumpi  tamen  per  vomitus. 

Spitta *  *)  • eadem  fere  in  medium  protulit.  Ipse  quoque  gastromalacianl 
verum  existimat  reconstructionis  processum,  natura  sua  comparandum  eunt 
mollitie  cerebri,  rachitide,  fortasse  et  scropliulis.  Infantis  canalem  intes- 
tinalem dissolvi  in  coagulum  gelatinosum;  et  id  quidem  in  periodo,  ubi 
nervorum  vi  privatur,  quam  summa  eius  receptivitas  atque  gravitas  con- 
tinuam poscit  eandemque  validissimam. 

Lcnhossek  **)  in  annotationibus  casui  cuidam  emolliti  ventriculi  ad- 
ditis haec  profert:  mollities  ventriculi  nequaquam  e succi  gastrici  efficaci- 
tate dissolventi  chemica  deducenda  est;  morbi  hanc  desorganisationem 
praecedentis  eamque  provocantis  symptomata  malum  cerebri  indicant  haud 
exiguum.  Cerebri  autem  malum,  sympathice  agens  in  ventriculum,  partim 
organisationem  eius  ita  immutat,  ut  dissolventi  humorum  animalium  vi 
non  amplius  possit  resistere,  partim  acres  praeter  modum  et  causticos 
reddit  succos  canalis  intestinalis,  et  id  quidem,  ut  videtur,  per  nimiam 
acidi  acetosi  generationem.  Abnormis  haec  secretio  cutis  paries  suscipere 
potest,  suppressa  scilicet  eius  transpiratione. 

Camerer  de  causa  proxima  hanc  sententiam  proposuit:  ventriculus 
debilitatus  est;  paralysis  eius  adest,  aut  certe  appropinquatio  ad  paralysin. 
Hic  debilitatis  status  duplicem  habet  originem,  primum,  causas  ad  hunc 
morbum  disponentes;  et  secundum,  quae  praecipua  est  morbi  causa,  im- 
mediata allectio  nervi,  praesertim  vagi,  fortasse  et  sympathici.  Nervi  vagi 
allectionem  ex  processu  inflammatorio  ortam  credit,  cum  in  cadaveribus 
fere  omnibus  encephalitidis  et  pneumoniae  signa  reperiantur,  cum  detractio 
sanguinis  utilitatem  praebeat,  et  morbus  cum  miliaria  sit  coniunctus,  fre- 
quentesque  sint  abdominis  dolores.  Post  inflammationem  accedit  paralysis, 
quod  inde  apparet,  cum  vomitus  saepe  et  diarrhoea  aliquamdiu  ante  mor- 
tem iam  subsistant,  et  data  imo  emetica  nullos  amplius  vomitus  provocent. 

’ r 

*)  Die  Leiclienoffnungen  in  Bezug  auf  Patbologie  u.  Diagnostik  v.  Dr.  Spitta. 

**)  Salzburger  mediz.  chirurg.  Zeit.  1823.  13and  II.  ISro.  16. 


Efficientia  igitur  systematis  nervorum,  quae  in  ventriculum  agit,  pror- 
sas interrupta  ; systematis  tamen  vasorum  efficacitatem  perdurare  ipsa  du- 
rans ostendit  febris:  ideo  quoque  secretio  succi  gastrici  durat,  quem  tamen 
propter  debilitatem  ventriculi  acidum  esse  supra  modum  vomitus  acidi, 
diarrhoea  viridis  et  chemica  succi  gastrici  analysis  ostendunt.  Ventriculus 
quasi  mortuus  igitur  per  acidum  succum  gastricum  processu  chemico  dis- 
solvitur. Mollities  tunicarum  canalis  intestinalis  eodem  modo  explicari  potest. 

Harless  Professor  causam  mollitiei  proximam  vocat  pseudophlogosin 
quandam  adynamicam  tunicae  internae  ventriculi  et  intestinorum,  cuius 
maior  antea  irritatio  citius  lentiusye  transit  in  secretionem  morbosam  mix- 
turae fere  causticae  muci  et  lymphae  plasticae : quae  irritatio  mutatur 
tandem  in  cachexiam  vere  spliacelosam. 

Albers  Professor  in  illis,  quas  de  patliologia  speciali  habuit  prae- 
lectionibus causam  proximam  putavit  esse  complicationem  diversorum  sta- 
tuum: auctae  praecipue  excretionis  acidi  cuiusdam,  inflammationis  scrophu- 
losae  et  febris  vehementis  cum  vi  nervorum  imminuta. 

Causae  disponentes. 

Morbus  noster  infantes  scropliulosos  praecipue  invadit ; observabatur 
quoque  ut  sequela  morborum  cerebri  (in  hydroencephalo  praesertim  acuto), 
quorum  et  causa  esse  potest;  minime  enim  ignota  est  relatio  quae  exstat 
inter  ventriculum  canalemque  intestinalem,  et  cerebrum.  In  pneumonia 
praeterea  et  plitliisi  pulmonali  occurrit,  quod  explicari  potest  per  nexum 
liorum  organorum. 

Idiopathicae  morbi  causae  praecipue  sunt  mala  laciis  materni  con- 
ditio, dentitio  difficilis,  nimis  matura  ablactatio,  cibi  difficile  digerendi. 
Inde  quasi  domesticus  est  morbus  apud  egenorum  infantes,  et  arcebatur 
infante  sanae  nutrici  tradito;  quamvis  ex  hereditaria  quoque  organorum 
digestionis  debilitate  hic  ortus  esse  possit.  Alia  quoque  causa  est  exhalatio 
cutis  suppressa  e tempestate  humida  et  frigida  aliisve  causis  orta.  Pommer 
Doctor  sic  observabat  nostrum  morbum  in  diebus  modo  calidis  et  siccis, 
modo  humidis  frigidisque,  grassantibus  simul  diarrhoea,  cholera,  febri 
intermittente  et  biliosa.  Causae  fleri  possunt  et  exanthemata  aetati  prae- 

cipue  puerili  propria,  morbilli,  scarlatina,  variolae,  sicuti  et  miliaria ; 
quae  necessario  oriuntur  ex  intimo  cutis  et  canalis  intestinalis  nexu.  Et 
inde  tantum  intelligilur,  epidemicum  lmnc  morbum  occurere  potuisse, 
qualem  Cruveilhier  eum  vidit  versus  finem  aestatis,  saepe  occurentibus 
simul  diarrhoeis,  febribus  intermittentibus  et  remittentibus. 

Diagnosis. 

Si  ex  tam  parvo  observationum  numero  ratiocinari  licet  et  concludere 
ad  certa  signa  statuenda,  quibus  recte  morbus  noster  cognoscatur,  haec 
sequentia  signa,  quae  semper  quidem  occurrunt,  vere  pathognomonica  posse 
appellari  arbitror.  Deiectiones  alvi  frequentes,  acidae,  virides  plerumque 
aut  subflavae,  mucosae ; macies  magna  et  celeris,  abdomen  tumidum,  pallor 
cutis,  frigus  faciei  et  extremitatum;  pulsus  frequens,  saepe  innumerabilis, 
sitis  magna.  Multum  quoque  valent  ad  statuendam  morbi  cognitionem 
causae  hae  vel  illae  occasionales  simul  apparentes,  absentiaque  alius 
cuiusdam  morbi  symptomata. 

Morbus  noster  cum  sequentibus,  ut  videtur,  morbis  confundi  potest, 
licet  per  propria  symptomata  iam  satis  insignibus. 

1.  Phlegmliymenitis  enterica,  quae  facile  discernitur.  Subito  enim  et  in- 
vadit corpus  cetera  sanum  et  evanescit,  breve  tantum  duratura;  diarrhoeae 
quoque  frequentes  quidem,  verum  aquosae,  interposita  alternis  vicibus 
alvi  abstructione  apparent  et  mox  desinunt.  Virium  ille  collapsus  et 
magna  celerisque  macies,  tumidumque  abdomen  prorsus  desunt. 

2.  Adenitis  meseraica,  quam  a nostro  morbo  satis  distinguunt  lenis  dolor, 
profunde  positus,  auctus  nonnisi  presso  utroque  latere  costas  inter  et 
os  ileum,  febris  levis,  pulsus  tardus,  facile  comprimendus,  lingua  rubris 
sparsa  punctis,  alvus  plerumque  tarda,  decursus  omnino  lentus. 

3.  Hydroencephalus.  Quatuor  stadia  facile  distinguenda;  frequens  vomitus 
motu  infantis  aegri  auctus,  pertinax  alvi  obstructio,  abdomen  collapsum 
et  molle,  pupilla  contracta  et  post  dilatata,  facies  peculiarem  in  modum 
mutata,  absens  frigus  extremitatum,  absentes  dyspuoea  et  sitis,  pulsus 
tardus,  mollis,  interdum  irregularis  et  intermittens  discrimen  ostendunt 
hydroencephali  et  mollitiei  canalis  intestinalis. 

Prognosis. 

Rarus  transitus  ad  meliorem  valetudinem  ; lethalis  plerumque  exitus. 
Versus  finem  morbi  desinere  solet  diarrhoea,  levesque  apparent  convul- 
siones, quas  mox  quies,  sopor,  mors  sequuntur.  Frigus  extremitatum  et 
remittens  diarrhoea,  ceteris  symptomatis  perdurantibus,  mala  sunt  signa. 
Morbus  utrum  crisin  faciat,  nec  ne,  hucusque  incertum  remansit.  Tempus 
autem  et  decursus  morbi  varii  sunt  necessario  pro  diverso  rerum  statu  et  quidem 

1. pro  diversa  aegroti  constitutione.  Iu  infantibus  validis,  bene  nutritis 
celerior  et  decursus  et  symptomata  vehementiora ; in  debilibus  autem 
et  atrophia  iam  antea  affectis  omnia  producuntur,  et  hic  plerumque 
prodromi  antecedunt. 

2.  Varius  varia  mali  sede  efficitur  morbi  decursus. 

3.  Longitudo  morbi  mutatur  per  complicationem  cum  aliis  morbis.  Mala 
cerebri  et  pulmonis  cum  hac  mollitie'  saepe  coniuncta,  quae  aut  antea 
aderant,  aut  accesserunt,  citius  mortem  adducunt. 

4- Durante  vel  remota  mali  causa,  adhibito  vel  neglecto  artis  medicae 
auxilio  morbi  longitudo  non  minus  immutabitur,  quam 

4.  maior  minorve  morbi  gradus. 

T h e r a p i a. 

Sicuti  in  omnibus  morbis,  ita  in  nostro  quoque  duplex  esse  debet 
cura;  prophylaclica  scilicet  et  radicalis.  In  priorem  illam  praecipue 
vertamus  animnm,  cum  experientia  doceat,  quam  parum  valeat  ars  nostra 
in  morbum  iam  proruptum.  Primo  igitur  lac  maternum  ad  bene  nu- 
triendum sit  aptum.  Quod  si  non  est,  aut  si  malum  est  hereditarium, 
sana  nutrix  alat  infantem.  Si  indoles  adest  hereditaria,  per  annuin  diutiusve 
uberibus  infans  alatur;  postea  sensim  sensimque  ad  alia  nutrimenta 
transeundum,  prohibenda  tamen  puls  e lacte  et  farina  male  parata,  et 
omnia  acida  in  cibo  potuque;  foveatur  infans  et  servetur  siccus.^  Arcenda 
intertrigo,  neque,  si  adest,  iusto  celerius  sanetur;  exanthemata  ad  finem 
bene  perducenda,  neque  proprius  eorum  decursus  turbandus.  Infanti 
scrophuloso  glandium  tostarum  detur  infusio. 

Ad  Sanationem  diversas  medici  ingressi  sunt  vias.  Autenrieth, 
Heim,  Hufeland  methodum  commendarunt  antiphlogisticam : si  qui- 

dem initio  morbi  inflammationis  apparent  symptomata,  pro  diverso  rerum 
statu  hirudines,  cucurbitulae,  imo  venae  sectio  adhibetur,  praeterea  sina- 
pismus, emplastrum  vesicans,  prohibitis  omnibus  irritantibus. 

Krukenberg  Calomel  admodum  laudavit,  quod  tamen  adiuvare  adeo 
processum  dissolutionis  videtur. 

Jager  methodum  quam  dicunt  gastricam  imprimis  sequitur,  commen- 
dans praesertim  TR.  rliei  aq. , kal.  carbonic.  cum  extract.  aurant.  immat. 
et  syrup.  diacodii,  cuius  tamen  remedii  Nasse  Professor  noster  nullum 
vidit  successum. 

Alii,  in  quibus  Camerer,  adstringentia  et  tonica  adhibuerunt,  qualia 
sunt  extr.  ratanh. , pom.  aurant.  immat.,  rad.  columb. , simarub.,  cort. 
august.  aliaque. 

Ferrum  quoque  muriaticum  a Pommcro  laudatum  est,  neque  sine 
successu  adbibitum,  et  quidem  in  his  formulis: 

pro  infante  quatuor  mensium.  pro  infante  sex  mensium. 

Rp.  Dec.  alth.  uncias  duas.  Rp.  Dec.  alth.  drahmas  duas. 

puly.  gumm.  arab.  drachmas  tres.  pulv.g.  arab.  drachmas  duas. 

ferr.  muriat.  grana  octo.  ferr.  rnuriat.  drachmas  sex. 

syr.  alth.  unciam  unam.  syr.  alth.  drachmas  sex. 

Mds.  binis  lior,  duo  cochlearia  parva.  Mcls.  omni  hor.  cluo  coclil.  parva. 

Opium  a Cruveilhiero  velut  specificum  laudatur,  cuius  et  Wiesemaifn 
bonum,  verum  non  durantem  successum  vidisse  se  ait. 

Adhibetur  a Gairdnero  in  clysmatis  forma,  qui  usus  ex  Dupuytreni 
quoque  sententia  maioris  utilitatis  spem  facit.  Cruveilhier  secundum  hanc 
methodum  in  siti  vel  vehementissima  lac  maternum  tantum  praebet,  et 
extrinsecus  praeterea  balnea  calida  adhibet.  Opii  autem  usus  prorsus 
reiiciendus,  nisi  absentem  hydroencephalum  certo  scias,  in  quo  morbo  mag- 
num afferre  potest  damnum.  Hydroencephali  enim  symptomata  cum  sympto- 
matis enteromalaciae  nostrae  commutantur,  cuius  morbi  saepe  quoque 
comes  est. 

Cum  experientia  doceat,  causam  emolliti  canalis  intestinalis  proximatu 
esse  quendam  formationis  acidi  acetici  processum,  hac  fortasse  experientia 
ad  acidi  mineralis  usum  medici  ducebantur,  Pembertone  docente,  acidi  ve- 
getabilis generationem  per  acida  mineralia  interrumpi,  factamque  prorsus 
tolli.  Wiesemann  igitur  acidum  nitricum,  a Nassio  Professore  commen- 
datum primus  adhibuit,  vitamque  ait  infanti  hoc  remedio  fuisse  servatam ; 
ductus  tamen  alia  opinione,  agere  scilicet  illud  acidum  non  chemico,  sed 
mere  dynamico  modo,  aucto  fibrae  organicae  tono.  Alii,  in  quibus  Kopp 
et  Becker  magnum  remedium  putant  esse  acidum  hydrochloricum,  quod 
liaud  exiguam  in  stomacace  aliisque  morbis  cum  humorum  dissolutione 
coniunctis,  praebet  utilitatem. 

Frequentissimus  fortasse  nostris  diebus  usus  est  acidi  pyrolignosi  a 
Perres  et  Pitschaft  commendati,  quorum  posterior  egregio  successu 
hanc  formulam  adhibuit: 

Bp.  Aq.  flor.  naph.  uncias  duas, 
acid.  pyrolign.  drachmas  duas, 
syrup.  emulsiv.  unciam  unam. 

Mds-  Quavis  hora  hauriatur  dimidium  cochleare  ; bibatur 
simul  aq.  saccliarata  et  infus.  sem.  foenic.  Caute  tamen  in  adhibenda 
hac  formula  agendum  esse  Perres  et  Schubarth  monuerunt,  quippe  qui 
convulsiones,  paralysin,  ipsamque  mortem  adhibito  hoc  remedio  ortam 
videbant.  Acidi  pyrolignosi  dosis  iusto  fortasse  maior  est  in  hac  formula, 
quare  melius  videtur,  unam  tantum  eius  drachmam  sumere. 

Nassii  Professoris  methodus  haec  est : 

Si  inflammationis  adsunt  symptomata,  si  pulsus  durus  est,  et  infans 
doloris  edit  signa,  hirudines,  cucurbitulae,  imo  venae  sectio,  poscente 
rerum  statu,  adhibentur;  tum  acida,  imprimis  acidi  nitrici  tres  vel  qtia- 
tuor  guttae  in  emulsione,  detur  cochlear  parvum,  duabus  vel  quatuor 
semper  horis  interpositis;  postea  languescentibus  viribus  ferrum  muriati- 
cum in  emulsione. 

] J . rnr>  3:  £•  'tr-  :• 

gicis, nec  non  explicatio  instrumentorum  ad  illas  perficiendas  idoneorum  ap.  ill.  a 
Walther.  In  clinici  chirurgici  exercitationibus  duce  ill.  Kilian  institutis  per  annum 

instructus  sum.  — Superatis  nunc  examinibus,  spero  fore  ut  defensa  dissertatione  mea 
cum  thesibus  summis  in  Medicina  et  Chirurgia  honoribus  ornarer:  omnibusque  prae- 

in  animo  meo  extinguet  memoriam. 


THESES  DEFENDENDAE. 


1-  & anguini  propria  vis  inest  ad  circulationem. 

2.  Oculus  uberrimus  est  Semiotices  fons: 

3.  Enteromalacia  peculiaris  infantum  morbus  est . 

4.  Non  est  certum  enteromalaciac  signum. 

5.  Omnes  febres  exanthematicae  a contagio  non  immunes  sunt. 

6-  Cholera  est  morbus  contagiosus. 

7-  Fines j quibus  medicina  a chirurgia  seiungitur,  accurate 

describi  nequeunt. 

8.  Chirurgus , nisi  idem  medicus,  pestis. 

9.  Inter  omnia  remedia  maximum  nobis  commodum  affert 

' venaesectio . 

10.  In  curandis  ulceribus  utique  djscrasia  respicienda  est. 

11.  Quaestio,  an  perforatio  capitis  fetus  sectioni  Caesareae  prae- 

ferenda sit,  vana  est. 

12.  In  duobus  tantum  casibus  fetum  vivum  perforari  licet. 


